ધમેન્દ્ર રોડ, ઘી ર્કાંટા રોડ, બંગડીબજાર, કાપડ માર્કેટ રાજકોટની મુખ્ય બજાર છે. દિવાળીના એક મહિના અગાઉથી જ અહીં ખરીદીનો ધમધમાટ શરૂ થઇ જાય છે. અહીં એકબાજુ ત્રિકોણબાગથી, બીજીબાજુ જ્યુબિલી તરફથી અને ત્રીજી બાજુ પેલેસ રોડ તરફથી બજારનો મુખ્ય પ્રવેશ થાય છે. બજાર શરૂ થાય ત્યાં ત્રણેય બાજુથી ચક્કાજામ જેવી હાલત થાય છે. વાહન લઇને નીકળવાનું તો દૂર, પગપાળા જવામા પણ ધક્કામુક્કી થાય તેવી સ્થિતિ હાલ દિવાળીના દિવસોમાં થાય છે. અહીં એકમાત્ર ત્રિકોણબાગ ચોકમાં જ ફોર વ્હીલ માટે પાર્કિંગની સુવિધા છે. જ્યારે ટુ વ્હીલ માટે એકી તારીખ અને બેકી તારીખ એમ રોડની એક જ બાજુ પાર્કિંગનું જાહેરનામુ છે. આમ છતા પાર્કિંગની જગ્યાના અભાવે રોડની બન્ને બાજુ વાહનના ખડકલા થઇ જાય છે.